《封泰山乐章。豫和》
唐代·佚名

款泰坛，柴泰清。受天命，报天成。

竦皇心，荐乐声。志上达，歌下迎。

亿上帝，临下庭。骑日月，陪列星。

嘉祝信，大糦馨。澹神心，醉皇灵。

相百辟，贡八荒。九歌叙，万舞翔。

肃振振，铿皇皇。帝欣欣，福穰穰。

高在上，道光明。物资始，德难名。

承眷命，牧苍生。寰宇谧，太阶平。

天道无亲，至诚与邻。山川遍礼，宫徵维新。

玉帛非盛，聪明会真。正斯一德，通乎百神。

飨帝飨亲，维孝维圣。缉熙懿德，敷扬成命。

华夷志同，笙镛礼盛。明灵降止，感此诚敬。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。